ï»¿Matunda  

Hapo zamani, familia moja ilikuwa na mti wa  matunda matamu yaliyowavutia wengi  kutaka kuyaonja.  Familia hiyo pia ilikuwa na binti mzuri  mrembo. Urembo wake na tabia zake nzuri  vilisifiwa na watu wengi.  
Alipokua mtu mzima, wanaume, vijana kwa  wazee, walienda kwao wakiwa na nia ya  kumposa.  Wazazi wa yule msichana walifanya uamuzi.  Mwanamume ambaye angeketi pale  nyumbani siku nzima bila kula tunda lolote,  angeozwa binti wao.  
Habari hiyo ilisambaa kijiji kizima. Mtu wa  kwanza kufika alikuwa kiongozi wa wakulima  wote kijijini.  Alikuwa tajiri mwenye sura nzuri tena  alikuwa angali kijana. Alikaribishwa  akaandaliwa matunda.  Lakini, kabla ya muda kupita, aliyala  matunda kisha akaagwa akaenda zake.  
Aliyefuata alikuwa kiongozi wa wafugaji.  Yeye pia alikuwa tajiri mwenye sura nzuri na  alikuwa angali kijana.  Msichana alipendezwa naye. Lakini  alipoandaliwa matunda, aliyala mara moja.  Yeye pia aliagwa akaenda zake.  
Wa tatu alikuwa na mashamba mengi, lakini,  jeuri na mwenye sura mbaya. Msichana  aliomba Mungu yule mtu ale matunda upesi  ili aweze kwenda zake.  Alipoandaliwa matunda, alikataa kula.  Wakati ulipopita, msichana alimwomba ale.  Ilipofika saa kumi, alizidiwa na njaa akala.  Yeye pia aliagwa akaenda zake.  
Aliyefuata, alikuwa mzee mwenye sura  mbaya, mlaji rushwa asiyekuwa na adabu.  Hakupendwa na yeyote kijijini. Msichana  alitumaini angekula moja kwa moja na  kwenda zake.  Alipoandaliwa matunda alikataa kula.  Ilipofika saa kumi na mbili ya jioni, aliomba  kwenda haja. Aliporudi, alinukia matunda  huku midomo yake ikiwa na rangi nyekundu!  Msichana alifarijika mzee alipoagwa na  kwenda zake.  
Siku chache zilipita kisha mwana wa mfalme,  aliyekuwa kijana, tajiri na mwenye sura ya  kupendeza, alifika.  Msichana alimtazama akapendezwa naye  mno. Msichana alimpeleka faraghani  akamwomba asile matunda. Alimwandalia  matunda machache kuliko waliyoandaliwa  waliomtangulia.  Ilipofika adhuhuri, alikuwa amekwisha kula  akaagwa. Msichana masikini alilia machozi  ya hasira na hasara.  
Siku iliyofuata, mkulima masikini na mvivu alifika pale. Alikuwa mwenye sifa ya kubobea  maneno ambayo yaliwafurahisha watu. Akafika akiwa na nia madhubuti kushinda.  Msichana naye alimwandalia matunda mengi akamwomba ale aende zake. Alikataa kula.  Msichana alisubiri kwa hofu.  Saa sita alikuwa hajala. Ilipofika saa kumi, aliomba maji.  
Msichana alimwomba Mungu ale, lakini hilo  halikutendeka.  
Wazazi wa yule msichana hawakuwa na budi  ila kumkubali "yule mvivu." Msichana naye  alitamani kunusurika na mtu yule, lakini  wazazi hawakuweza kumsaidia.  Walipokuwa njiani kwenda kwao nyumbani,  mkulima alipiga makofi akiimba wimbo  mzuri ambao uliwavutia watu waliokuwa  barabarani.  
Miongoni mwa watu wale walikuwa  watumishi wa mwana mfalme. Walimwita  mkulima wakamhonga kwa pesa pamoja na  ng'ombe mradi akubali kumwacha  msichana.  Bila kusita, akakubali pesa pamoja na  ng'ombe akaenda zake peke yake.  
Watumishi wale walimvisha msichana libasi  murua mno wakampeleka mpaka jumba  kubwa la mfalme.  Muda si mrefu, wazazi wake waliitwa na  harusi ikaandaliwa.  Niliwaacha wakisherehekea nami nikaja  kuwahadithieni ninyi.  

You are free to download, copy, translate or adapt this story and use the illustrations as long as you attribute in the following way:  Matunda  Author - Shakira Bodio  Translation - Translators without Borders  Illustration - Wiehan de Jager  Language - Kiswahili  Level - Read aloud  Â© African Storybook Initiative 2014  Creative Commons: Attribution 4.0  Source www.africanstorybook.org 

Question: Hapo zamani Familia moja ilikuwa nati wa nini
Answer: Matunda